**ՏԵՂԵԿԱՏՎՈՒԹՅՈՒՆ**

2018թ. ՀՀ ԲՆԱՊԱՀՊԱՆՈՒԹՅԱՆ ՆԱԽԱՐԱՐՈՒԹՅԱՆ ԿՈՂՄԻՑ ԿԱՏԱՐՄԱՆ ՀԱՄԱՐ ՆԱԽԱՏԵՍՎԱԾ ՄԻՋՈՑԱՌՈՒՄՆԵՐԻ

**Որպես ՀՀ կառավարության 2018թ. գործունեության գերակա խնդիրներ՝**

1. Շրջակա միջավայրի պահպանության ոլորտի միասնական կառավարման համակարգի ներդնում` ՀՀ բնապահպանության նախարարության գործառույթների ամբողջականացմամբ, որով կձևավորվի շրջակա միջավայրի պահպանության ոլորտի ինստիտուցիոնալ միասնական համակարգը (ժամկետ՝ դեկտեմբերի 3-րդ տասնօրյակ):

 2. Մետաղական օգտակար հանածոների արդյունահանման արդյունքում գոյացած ընդերքօգտագործման թափոնների լքված/տիրազուրկ արտադրական լցակույտերի և փակված օբյեկտների վերաբերյալ տեղեկատվական բազայի ստեղծում (ժամկետ՝ դեկտեմբերի 3-րդ տասնօրյակ):

3. Սևանա լճում և նրա ջրահա­վաք ավազանում ձկան ու խեց­գետնի պաշարների հաշվառման աշխատանքների իրականացում և ամփոփ հաշվետվության առկայություն, որի հիման վրա կորոշվեն բնական պաշարների օգտագործման (որսի) ժամ­կետ­ներն ու չափաքանակները և կմշակվեն միջոցա­ռումներ՝ Սևանա լճի էկոլոգիական հավասարակշռության վերականգնման և պահպանման համար(ժամկետ՝ դեկտեմբերի 3-րդ տասնօրյակ):

4.Կենսաբազմազանության և էկոտուրիզմի առկա պոտենցիալի արդյունավետ օգտագործման նպատակով Հայաստանի Հանրապետության տարածքում կենսաբազմազանության բիզնես ներուժի գնահատման և անձնագրավորման հենքի ստեղծում և մեթոդոլոգիայի ընդունում, որի առկայություն միջոցով հնարավոր կլինի սկսել անձնագրավորման ու կենսաբազմազանության բիզնես ներուժի գնահատման աշխատանքները և կնպաստի կենսաբազմազանության ու էկոտուրիզմի առկա պոտենցիալի արդյունավետ օգտագործման եղանակների մշակմանը (ժամկետ՝ դեկտեմբերի 3-րդ տասնօրյակ):

5. <<Ջերմուկ>> ազգային պարկի հիմնման իրավական հենքի ստեղծում՝ ՀՀ կառավարության որոշման նախագծի մշակում (ժամկետ՝ դեկտեմբերի 3-րդ տասնօրյակ):

6. Բնապահպանության բնագավառում լիցենզիաների և թույլտվությունների էլեկտրոնային տրամադրման ապահովում: Լիցենզիաներ, թույլտվություններ ստանալու համար լիազոր մարմին դիմումները, հայտերը, պահանջվող այլ փաստաթղթերն ու տեղեկությունները էլեկտրոնային եղանակով ներկայացնելու և լիցենզիաներն ու թույլտվություններն էլեկտրոնային փաստաթղթի տեսքով տրամադրելու հետ կապված օրենսդրական փոփոխությունների նախապատրաստում, իսկ ֆինանսական միջոցների առկայության պարագայում՝ էլեկտրոնային համակարգի ներդրում (ժամկետ՝ դեկտեմբերի 3-րդ տասնօրյակ):

7. Ջրային ռեսուրսների պետական կադաստրի տեղեկատվական բազայի կատարելագործում և արդիականացում, որի արդյունքում կձևավորվի ջրային ռեսուրսների միասնական տեղեկատվական շտեմարանը (ժամկետ՝ դեկտեմբերի 3-րդ տասնօրյակ):

8. Հանքարդյունաբերության ոլորտի զարգացման ռազ­մա­վարության մշակման նպատակով ախտորոշիչ ուսումնասիրությունների իրականացում: Կիրականացվի շրջակա միջավայրի և մարդու առողջության վրա ազդեցության գնահատում՝ հանքարդյունաբերության ոլորտի զարգացմանն ուղղված ներդրումների հետ կապված ռիսկերի վերհանում և տեխնիկական կարողությունների գնահատում (ժամկետ՝ դեկտեմբերի 3-րդ տասնօրյակ):

9. Արարատյան դաշտի ձկնաբուծական տնտեսությունների թվով 50 ջրառի կետերում առցանց հոսքաչափական սարքավորումների տեղադրում (ժամկետ՝ դեկտեմբերի 3-րդ տասնօրյակ):

10. «Շրջակա միջավայրի մոնիթորինգի և տեղեկատվության կենտրոն ՊՈԱԿ-ի կենտրոնական լաբորատորիայի կարողությունների զարգացում միջազգային պահանջներին համապատասխան: Կիրականցվի տեղափոխում նոր տարածք, վերազինում և կադրերի վերապատրաստում (ժամկետ՝ դեկտեմբերի 3-րդ տասնօրյակ):

11. Բնապահպանական միասնական պետական մոնիթորինգի համակարգի նախադրյալների ստեղծում՝ «Շրջակա միջավայրի պետական մոնիթորինգի զարգացման» հայեցակարգի ընդունումից հետո հայեցակարգի կատարումն ապահովող ռազմավարության և միջոցառումների ծրագրի նախագծի մշակում (ժամկետ՝ դեկտեմբերի 3-րդ տասնօրյակ):

12. Բնապահպանական հարկերի և բնօգտագործման վճարների, ինչպես նաև բնապահպանության ոլորտում պատասխանատվության և վնասի փոխհատուցման համակարգերի կատարելագործում, որի արդյունքում կկատարելագործվեն բնապահպանության ոլորտում պատասխանատվության և վնասի փոխհատուցման գործող համակարգերը (ժամկետ՝ դեկտեմբերի 3-րդ տասնօրյակ):

13. ՀՀ կողմից վավերացված միջազգային պայմանգրերով և կոնվենցիաններով նախատեսված տեխնիկական և ֆինանսական օժանդակության մեխանիզմների կիրառում, որի արդյունքում նախատեսվում է ստորագրել <<Կանաչ կլիմայի հիմնադրամի և ՀՀ կառավարության միջև Կանաչ կլիմայի հիմնադրամի արտոնությունների և անձեռնմխելիությունների մասին>> համաձայնագիրը (ժամկետ՝ դեկտեմբերի 3-րդ տասնօրյակ):

14. Միջազգային բնապահպանական պայմանագրերի արձանագրությունների վավերացման գործընթացի իրականացում և «Օզոնային շերտը քայքայող նյութերի մասին» Մոնրեալի արձանագրության Կիգալիի փոփոխության վավերացում ՀՀ ԱԺ կողմից (ժամկետ՝ դեկտեմբերի 3-րդ տասնօրյակ):

**Որպես ՀՀ կառավարության 2018թ. գործունեության միջոցառումներ՝**

15. «Սևանա լճի էկոհամակարգերի վերականգնման, պահպանման, վերարտադրման, բնականոն զարգացման և օգտագործման միջոցառումների 2019 թվականի տարեկան ծրագիրը հաստատելու մասին» ՀՀ կառավարության որոշման նախագիծը ՀՀ կառավարության քննարկմանը ներկայացնելը: Կապահովվի Սևանա լճի էկոհամակարգերի վերականգնման, պահպանման, վերարտադրման, բնականոն զարգաց­ման և օգտագործման միջոցառում­ների կատարումը:

(ժամկետ՝ սեպտեմբերի 3-րդ տասնօրյակ)

16. «ՀՀ ընդերքի մասին օրենսգրքում փոփոխու­թյուններ և լրացումներ կատարելու մասին» ՀՀ օրենքի նախագիծը ՀՀ կառավարության քննարկմանը ներկայացնելը: Կմշակվեն մեխանիզմներ և համապատասխան իրավական հիմքեր շրջակա միջավայրի պահպանության դրամագլխին հատկացված գումարների վերահաշվարկման համար:

(ժամկետ՝ նոյեմբերի 3-րդ տասնօրյակ)

17. <<Քիմիական նյութերի մասին>> ՀՀ օրենքի նախագիծը ՀՀ կառավարության քննարկմանը ներկայացնելը: Օրենքի ընդունմամբ կստեղծվի քիմիական նյութերի գործածության անվտանգության ապահովման իրավական հիմքը :

(ժամկետ՝ նոյեմբերի 3-րդ տասնօրյակ)

18. «Նորագույն տեխնոլոգիաների կիրառմամբ անտառների ապօրինի հատումների կանխման համակարգի ներդրման միջոցառումների ծրագրին հավանություն տալու մասին» ՀՀ կառավարության արձանագրային որոշման նախագիծը ՀՀ կառավարության քննարկմանը ներկայացնելը: Նորագույն տեխնոլոգիաների կիրառմամբ ակնկալվում է նվազագույնի հասցնել ապօրինի անտառհատումները, աշխատատարությունը և ֆինանսական ծախսերը ինչպես նաև բարձրացնել տվյալների ստացման ճշտությունը:

(ժամկետ՝ նոյեմբերի 3-րդ տասնօրյակ)

19. «Մթնոլորտային օդի պահպանության մասին» նոր խմբագրությամբ օրենքի նախագիծը ՀՀ կառավարության քննարկմանը ներկայացնելը: Օրենքի ընդունմամբ կամրագրվեն մթնոլորտային օդի պահպանության ժամանակակից մոտեցումները: Արդյունքում կձևավորվի օդի որակի գնահատման նոր չափանիշների մշակման, արտանետումների սահմանափակումը նոր տեխնոլոգիաների ներդրման իրականացման, արտանետումների հաշվառման միասնական համակարգի ստեղծման համար օրենսդրական հենքը:

(ժամկետ՝ նոյեմբերի 3-րդ տասնօրյակ)

20. «Ջրախնայող տեխնոլոգիաների ներդրման հայեցակարգից բխող միջոցառումների ծրագրին հավանություն տալու մասին» ՀՀ կառավարության արձանագրային որոշման նախագիծը ՀՀ կառավարության քննարկմանը ներկայացնելը: Արդյունքում կապահովվի շրջակա միջավայրի պահպանության հետագա կայուն զարգացումը, բնական ռեսուրսների վերականգնման և ողջամիտ օգտագործման պահանջները, մարդկանց առողջության վրա վնասակար ազդեցության նվազեցումը:

(ժամկետ՝ նոյեմբերի 3-րդ տասնօրյակ)

21. «Կլիմայի փոփոխության հարմարվողականության ազգային գործողությունների ծրագրին հավանություն տալու մասին» ՀՀ կառավարության արձանագրային որոշման նախագիծը ՀՀ կառավարության քննարկմանը ներկայացնելը: Ազգային ծրագիրը կնպաստի երկրի խոցելիության նվազեցմանը կլիմայի փոփոխության ազդեցությունների նկատմամբ՝ ստեղծելով հարմարվելու կարողություն և դիմակայունություն, ինչպես նաև Հայաստանի զարգացման պլանավորման գործընթացներում և ռազմավարություններում՝ բոլոր վերաբերելի ոլորտներում կլիմայի փոփոխության հարմարվողականության միջոցառումների ներառմանը և Հայաստանի զարգացման նպատակների իրականացմանը։

(ժամկետ՝ դեկտեմբերի 3-րդ տասնօրյակ)

**2018թ. ընթացքում նախատեսվում է իրականացնել**

* *Կառուցվածքային փոփոխություններ*
* *Օրենսդրական դաշտի կատարելագործում*
* *«Պարտքը բնապահպանության դիմաց» մեխանիզմի իրականացում*
* *Նոր դրամաշնորհային պայմանագրերի կնքում և ծրագրերի իրականացում*
* *ԲՀՊՏ համակարգի կատարելագործում և տեխնիկական վերազինում*
* *Անտառային պետական կոմիտեի գործունեության կազմակերպման իրավական հենքի ապահովում և մեխանիզմների ներդրում*
* *«Շրջակա միջավայրի վրա ազդեցության գնահատման և փորձաքննության մասին» փոփոխված ՀՀ օրենքի կիրարկումն ապահովող մեխանիզմների ներդրում*